1. ปัจจัยความเสี่ยง

ปัจจัยความเสี่ยงที่อาจมีผลกระทบต่อการทำรายการของบริษัทมีดังนี้

1.1 ความเสี่ยงทางธุรกิจและทางการตลาด

การเติบโตของตลาดเทคโนโลยีสารสนเทศและการสื่อสารโดยรวมโดยเฉพาะจากนโยบายของรัฐบาลที่ส่งเสริมให้มีการใช้เทคโนโลยีสารสนเทศและการสื่อสารมากขึ้นทั้งในหน่วยงานภาครัฐบาล
รัฐวิสาหกิจ และภาคเอกชน โดยเฉพาะอย่างยิ่งในชนบทห่างไกล
ส่งผลให้ธุรกิจที่บริษัทดำเนินการอยู่มีโอกาสในการขยายตัวอย่างต่อเนื่องในหลายปีข้างหน้า
แต่จากปัจจัยทางการเมืองในปีที่ผ่านมา
มีผลกระทบอย่างมากต่อการลงทุนในเทคโนโลยีสารสนเทศและการสื่อสารของภาครัฐซึ่งเป็นลูกค้าหลักของบริษัทฯ
ซึ่งเป็นความเสี่ยงทางธุรกิจของบริษัท
แต่การที่บริษัทมีฐานรายได้ระยะยาวจากโครงการขนาดใหญ่อยู่หลายโครงการ เช่น
โครงการอินเทอร์เน็ตโรงเรียน และการมีฐานรายได้จากหน่วยงานอื่น ๆ ทั้งเอกชน
และรัฐวิสาหกิจ อยู่ส่วนหนึ่งช่วยลดความผันผวนของรายได้ของบริษัทลงได้บ้าง

จากปัจจัยทางเศรษฐกิจต่างประเทศที่มีผลกระทบต่อการส่งออกของประเทศไทย และ
ปัจจัยทางการเมืองที่ยังมีความไม่แน่นอน
ประกอบกับการแข่งขันในตลาดที่คาดว่าจะรุนแรงมากขึ้นจากนโยบายการเปิดเสรีทางโทรคมนาคม
และการเปลี่ยนแปลงของเทคโนโลยีที่รวดเร็ว บริษัทมีนโยบายที่จะเพิ่มแหล่งรายได้ระยะยาว เช่น
การเช่า บริการ และบำรุงรักษาระยะยาว เพื่อสร้างความมั่นคงของการเติบโตของรายได้
ทั้งจากการดำเนินการของบริษัทเองและการซื้อกิจการ เช่น การซื้อกิจการบริษัท พอร์ทัลเน็ท จำกัด
และการขยายฐานลูกค้าเอกชนมากขึ้น
ควบคู่ไปกับการขยายฐานรายได้จากการต่อยอดบริการทางด้านเทคโนโลยีสารสนเทศและการสื่อสารในรูปแบบสินค้าและบริการแบบครบวงจร
(Total Solution) เพื่อเพิ่มความสามารถในการแข่งขันของบริษัท

1.2 ความเสี่ยงจากการค้างชำระของลูกหนี้

บริษัทได้ดำเนินนโยบายการแก้ไขปัญหาจากการค้างชำระหนี้ของลูกหนี้อย่างต่อเนื่อง
โดยมีหน่วยงานเร่งรัดหนี้สินเข้ามาดูแลปัญหานี้โดยเฉพาะ
จึงทำให้บริษัทสามารถควบคุมยอดหนี้ค้างชำระให้อยู่ในระดับที่น่าพอใจ
นอกจากนั้นบริษัทยังมีนโยบายในการพิจารณาถึงสถานภาพและสภาพคล่องของลูกค้าแต่ละรายก่อนการให้บริการ
เพื่อลดปัญหาหนี้เสียอันอาจจะเกิดผลกระทบต่อบริษัทได้ในอนาคต
โดยลูกหนี้ส่วนใหญ่ในปัจจุบันเป็นลูกค้าที่มีฐานะทางการเงินดี เช่น รัฐวิสาหกิจ หน่วยงานของรัฐบาล
และบริษัทขนาดใหญ่ จึงทำให้ความเสี่ยงด้านหนี้เสียอยู่ ณ ระดับต่ำ เช่น บริษัท ทีโอที จำกัด
(มหาชน) ที่มีการชำระที่ดีอย่างต่อเนื่อง ในปีที่ผ่านมา บริษัทฯ
ยังมีปัญหาจากการล่าช้าในการชำระเงินของหน่วยงานภาครัฐบางแห่งซึ่งทำให้บริษัทฯต้องรับภาระดอกเบี้ยเพิ่มขึ้น
แต่เนื่องจากการชำระเงินกู้คืนธนาคารนั้นผูกอยู่กับเงินที่ได้รับจากโครงการทำให้บริษัทฯไม่มีปัญหาด้านสภาพคล่องทางการเงิน

1.3 ความเสี่ยงจากภาระหนี้สินที่เพิ่มขึ้นภายหลังการเข้าซื้อบริษัท พอร์ทัลเน็ท จำกัด

ตามที่บริษัทได้รับอนุมัติจากผู้ถือหุ้นเมื่อวันที่ 9 สิงหาคม 2549 ในการเข้าซื้อบริษัท พอร์ทัลเน็ท
จำกัดจาก บริษัท เอ็ม ลิ้งค์ เอเชีย คอร์ปอเรชั่น จำกัด (มหาชน) นั้น
จากความล่าช้าของการส่งมอบงานตามสัญญาเช่าระบบคอมพิวเตอร์ซอฟต์แวร์สำเร็จรูปสำหรับธุรกิจหลักของการไฟฟ้าส่วนภูมิภาคของกิจการค้าร่วม
SPIES ที่บริษัท พอร์ทัลเน็ท จำกัดเป็นผู้ค้าร่วมในกิจการดังกล่าว บริษัท พอร์ทัลเน็ท
จำกัดจึงได้บันทึกประมาณการค่าปรับตามสัญญา โดย กิจการค้าร่วมฯ
ได้มีหนังสือขอขยายระยะเวลาการดำเนินการพัฒนาระบบ
และขอยกเว้นค่าปรับและอยู่ระหว่างการให้ความเห็นของจาก กฟภ.ในการขยายระยะเวลาส่งมอบ
แต่เนื่องจากโครงการเช่าระบบคอมพิวเตอร์ซอฟต์แวร์สำเร็จรูปฯ
เป็นโครงการที่สอดคล้องกับแนวทางการดำเนินธุรกิจของบริษัทฯและเป็นรายได้ประจำ บริษัทฯ
จึงเพียงแต่ชลอการเข้าซื้อเพื่อรอความชัดเจน และปรับเปลี่ยน
เงื่อนไขการเข้าซื้อกิจการให้เหมาะสม ซึ่งทำให้บริษัทฯ
ยังมีความเสี่ยงจากการเข้าซื้อกิจการไม่สำเร็จ

ในกรณีที่บริษัทฯประสบความสำเร็จในการเข้าซื้อกิจการ
บริษัทจะยังคงรักษานโยบายที่จะควบคุมสัดส่วนหนี้สินต่อทุนของงบการเงินรวมให้อยู่ในระดับที่เหมาะสม
โดยการเพิ่มทุนอย่างเพียงพอ เพื่อรองรับภาระหนี้ที่เกิดจากการเข้าซื้อบริษัท พอร์ทัลเน็ท จำกัด
และหนี้ทั่วไปอันเกิดจากการขยายธุรกิจของบริษัท
เพื่อลดความเสี่ยงทางการเงินจากความผันผวนของปัจจัยภายนอกต่าง ๆ เช่น
ภาวะตลาดเทคโนโลยีสารสนเทศและการสื่อสาร และอัตราดอกเบี้ยเป็นต้น

1.4 ความเสี่ยงจากการที่บริษัทมีผู้ถือหุ้นรายใหญ่ถือหุ้นเกินกว่าร้อยละ 50

เนื่องจากบริษัทมีผู้ถือหุ้นรายใหญ่คือ บริษัท สามารถคอร์ปอเรชั่น จำกัด (มหาชน) ซึ่งถือหุ้นในบริษัท
จำนวน 406,819,590 หุ้น หรือคิดเป็นร้อยละ 67.80 ของทุนชำระแล้วของบริษัท และบริษัท
วิไลลักษณ์ อินเตอร์ เนชั่นแนล โฮลดิ้ง จำกัด ซึ่งมีผู้ถือหุ้นกลุ่มเดียวกับ บริษัท สามารถคอร์ปอเรชั่น
จำกัด (มหาชน) คือ ตระกูลวิไลลักษณ์ ซึ่งถือหุ้นในบริษัทจำนวน 5,943,000 หุ้น คิดเป็นร้อยละ
0.99
ของทุนชำระแล้วของบริษัททำให้สามารถที่จะควบคุมการลงมติผู้ถือหุ้นเกือบทั้งหมดในเรื่องสำคัญต่างๆ
ได้ เช่น การแต่งตั้งกรรมการ หรือการขอมติในเรื่องอื่นที่ต้องใช้เสียงส่วนใหญ่ของที่ประชุม ผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้น ผู้ถือหุ้นรายอื่นๆ อาจไม่สามารถรวบรวมคะแนนเสียงเพื่อถ่วงดุลกับผู้ถือหุ้นรายใหญ่ได้

* จากข้อมูลรายชื่อผู้ถือหุ้นรายใหญ่ ณ วันที่ 28 ธันวาคม 2550

1.5 ความเสี่ยงจากการเปลี่ยนแปลงผู้ถือหุ้นรายใหญ่อันเนื่องมาจากการจำนำหุ้น

บริษัท สามารถคอร์ปอเรชั่น จำกัด (มหาชน) ได้เข้าทำสัญญาเงินกู้กับธนาคารในประเทศรายหนึ่ง โดยภายใต้สัญญาเงินกู้ดังกล่าว บริษัท สามารถคอร์ปอเรชั่น จำกัด (มหาชน) ตกลงจำนำหุ้นที่ตนถืออยู่ในบริษัทจำนวน 260,832,000 หุ้น หรือคิดเป็นร้อยละ 43.47 ของทุนชำระแล้วของบริษัท เพื่อเป็นการประกันการชำระหนี้ของตน อย่างไรก็ตามหากบริษัท สามารถคอร์ปอเรชั่น จำกัด (มหาชน) ผิดสัญญาเงินกู้ และธนาคารรายดังกล่าวใช้สิทธิบังคับจำนำหุ้นของบริษัทโดยการขายทอดตลาดก็อาจทำให้เกิดการเปลี่ยนแปลงผู้ถือหุ้นรายใหญ่ของบริษัทได้ภายหลังการบังคับจำนำดังกล่าว